<classify> Kerr aliyasema hayo juzi baada ya timu yake kumaliza kucheza mechi ya kirafiki dhidi ya Black Sailor kwenye uwanja wa Amaan mjini hapa na kuibuka na ushindi wa mabao 4-0.Simba ipo visiwani hapa kwa ajili ya kambi ya kujiandaa na michuano ya Ligi Kuu Bara inayotarajiwa kuanza kutimua vumbi Septemba mwaka huu. Jerr alisema aliziona timu hizo zikicheza mechi ya robo fainali ya Kombe la Kagame katikati ya wiki hii ambapo Azam ilishinda kwa mikwaju ya penalti 5-4.Nimeziona Yanga na Azam juzi na kwangu mimi nahisi hazitonisumbua sana katika ligi, alisema kocha huyo Muingereza.Aidha, kocha huyo alisema ameridhishwa na kiwango kilichooneshwa na timu yake na kwamba imeimarika. Alisema katika mchezo huo aliwatumia wachezaji ambao hawakuwa wakipewa nafasi lakini walionesha ushindani, kitu ambacho kitaongeza uimara wa wachezaji wake kwa kuwa kwenye ushindani wa namba.Aidha alisema ameridhishwa na washambuliaji wa timu yake na kuona kila mchezaji ana uwezo wa kushinda.Timu yangu ina wachezaji ambao wana uwezo na ubora wa viwango vya kushinda tofauti na timu nyingine, alisisitiza Kerr.Aidha aliisifia timu ya Black Sailor kwa kusema ni timu nzuri ambayo inaundwa na vijana wadogo na kusema kuwa yupo tayari kushirikiana na kocha wa timu hiyo ili kumpa mambo ambayo yatamuongezea ushindani.Kwa upande wake Kocha wa timu ya Black Sailor, Juma Awadh alisema uzoefu mdogo wa wachezaji wake ndio uliofanya kufungwa mabao mengi.Alisema Simba ni timu kubwa na kiwango walichokionesha ni tofauti na mchezo uliopita na wala hawakutarajia kama watakuja na kasi waliokuja nayo.Hata hivyo, alisema amekubali mwito wa kocha wa Simba kutaka kushirikiana na yeye na kusema kuwa atamfuata ili aweze kupata mbinu za kuifundisha timu yake.Simba katika mchezo huo mabao yake yalifungwa na Abdi Banda dakika ya pili, Ibrahim Ajibu katika dakika ya 23, Elius Maguli dakika ya 80 na Boniface Maganga dakika ya 90. Keshokutwa inatarajiwa kucheza na timu ya KVZ uwanjani hapo.  <topic>: MICHEZO 